Na temelju članka 10. Pokrajinske skupštinske odluke o dodjeli proračunskih sredstava za financiranje i sufinanciranje programskih aktivnosti i projekata u području osnovnog i srednjeg obrazovanja i odgoja i učeničkog standarda u Autonomnoj Pokrajini Vojvodini („Službeni list APV“, broj: 14/15 i 10/17) i članaka 15., 16. i 24. stavka 2. Pokrajinske skupštinske odluke o pokrajinskoj upravi („Službeni list APV”, broj: 37/14, 54/14 ‒ dr. odluka, 37/2016, 29/2017, 24/2019, 66/20 i 38/21) pokrajinski tajnik za obrazovanje, propise, upravu i nacionalne manjine‒ nacionalne zajednice, donosi

**PRAVILNIK**

**O DODJELI PRORAČUNSKIH SREDSTAVA POKRAJINSKOG TAJNIŠTVA ZA OBRAZOVANJE, PROPISE, UPRAVU I NACIONALNE MANJINE – NACIONALNE ZAJEDNICE ZA FINANCIRANJE I SUFINANCIRANJE PROGRAMA I PROJEKATA U PODRUČJU OSNOVNOG I SREDNJEG OBRAZOVANJA I ODGOJA U AUTONOMNOJ POKRAJINI VOJVODINI 2025. GODINU**

**Opće odredbe**

**Članak 1.**

Ovim Pravilnikom se uređuju način, uvjeti, prioriteti i kriteriji za dodjelu proračunskih sredstava (u daljnjem tekstu: sredstva) za financiranje i sufinanciranje programa i projekata u području osnovnog i srednjeg obrazovanja i odgoja u Autonomnoj Pokrajini Vojvodini (u daljnjem tekstu: AP Vojvodina), u skladu s aproprijacijama odobrenim odlukom o proračunu Autonomne Pokrajine Vojvodine u okviru posebnog razdjela Pokrajinskog tajništva za obrazovanje, propise, upravu, nacionalne manjine ‒ nacionalne zajednice (u daljnjem tekstu: Tajništvo).

Financijskom potporom koja se daje ovim Natječajem promovira se, odnosno štiti javni interes utvrđen odredbama članaka 6., 7., 8. i 9. Zakona o osnovama sustava obrazovanja i odgoja („Sl. glasnik RS“, broj: 88/2017, 27/2018 – dr. zakoni, 10/2019, 6/2020, 129/2021 i 92/2023).

Svi pojmovi koji se koriste u ovom pravilniku u muškom gramatičkom rodu obuhvaćaju muški i ženski rod osoba na koje se odnose.

**Visina i način dodjele sredstava**

**Članak 2.**

Za realizaciju aktivnosti predviđeno je ukupno: 25.000.000,00 dinara, raspodijeljenih na sljedeći način:

1. **Za ustanove osnovnog i srednjeg obrazovanja i regionalnih centara za profesionalni razvoj zaposlenih u obrazovanju**

a) za programe i projekte osnovnog obrazovanja –**15.150.000,00 dinara,**

b) za programe i projekte srednjeg obrazovanja – **5.237.000,00 dinara,**

1. **za udruge**

a) za programe i projekte na razini osnovnog obrazovanja – **2.850.000,00dinara,**

b) za programe i projekte na razini srednjeg obrazovanja –**1.763.000,00 dinara.**

Programi i projekti iz članka 1. ovog pravilnika financiraju se i sufinanciraju putem natječaja (u daljnjem tekstu: natječaj), koji se raspisuje najmanje jednom godišnje, sukladno financijskom planu Tajništva.

Natječaj sadrži podatke o nazivu akta na temelju kojeg se raspisuje Natječaj, visinu ukupnih sredstava predviđenih za dodjelu po Natječaju, o tome tko se može prijaviti na Natječaj i za koje namjene, kriterije po kojima će se rangirati prijave na Natječaj, način i rok za podnošenje prijava na Natječaj, kao i drugu dokumentaciju kojom se dokazuje ispunjenost uvjeta i kriterija za podnošenje prijave na Natječaj.

Natječaj se objavljuje u „Službenom listu Autonomne Pokrajine Vojvodine“ i na službenoj mrežnoj stranici Tajništva, a obavijest o natječaju i adresa internetske prezentacije na kojoj je objavljen natječaj objavljuje se u najmanje jednim dnevnim novinama koje se distribuiraju za cijeli teritorij Republike Srbije.

Natječaj ili obavijest o javnom natječaju i adresa internetske prezentacije na kojoj je objavljen natječaj, mogu se objaviti i na jezicima nacionalnih manjina - nacionalnih zajednica, koji su u službenoj uporabi u radu tijela Autonomne Pokrajine Vojvodine.

**Pravo na dodjelu sredstava**

**Članak 3.**

Pravo na dodjelu sredstava imaju ustanove osnovnog i srednjeg obrazovanja i odgoja na teritoriju AP Vojvodine čiji je osnivač Republika Srbija, autonomna pokrajina ili jedinica lokalne samouprave, Regionalni centri za profesionalni razvoj zaposlenika u obrazovanju sa sjedištem na teritoriju AP Vojvodine i udruga sa sjedištem na teritoriju AP Vojvodine, koje su kao jedan od ciljeva udruživanja predvidjela i aktivnosti u području obrazovanja (u daljnjem tekstu: korisnici).

Na udruge, koje su sudionici ovog natječaja, shodno se primjenjuju odredbe Uredbe o sredstvima za poticanje programa ili nedostajućeg dijela sredstava za financiranje programa od javnog interesa koje realiziraju udruge („Sl. glasnik RS“, broj: 16/2018).

Prilikom dodjele sredstava za Udruge, postupa se suglasno odredbama Upute o obvezi definiranja veze između utvrđenog javnog interesa i financiranja programa koje realiziraju udruge („Sl. list APV“, br. 1/2020).

**Prijava na natječaj**

**Članak 4.**

Prijava na natječaj podnosi se na jedinstvenom obrascu koji se objavljuje na mrežnoj stranici Tajništva, u roku koji po pravilu ne može biti kraći od 30 dana od dana objave natječaja.

Jedna pravna osoba može podnijeti najviše dvije prijave.

Natječaj je otvoren od 12. veljače 2025. godine do 14. ožujka 2025.

**Članak 5.**

Uz prijavu na natječaj, udruge podnose sljedeća dokumentacija:

* preslika rješenja o upisu u registar kod agencije za gospodarske registre za udruge;
* preslika potvrde o poreznom identifikacijskom broju;
* preslika izvatka iz statuta udruge ili osnivačkog akta (u kojem je utvrđeno da se ciljevi udruge ostvaruju u području koje je predviđeno natječajem), ovjerena od strane udruge;
* Tajništvo će po službenoj dužnosti pribaviti podatke o činjenicama iz točke 1. i 2. ovog članka, osim ako stranka izričito izjavi da će podatke pribaviti sama.

Tajništvo zadržava pravo od podnositelja prijave, po potrebi, zatražiti dodatnu dokumentaciju i informacije, te ukoliko u roku od 8 dana podnositelj prijave ne postupi po zahtjevu za dopunu dokumentacije, Tajništvo će prijavu smatrati nepotpunom.

Dokumentacija podnesena na Natječaj se ne vraća.

**Povjerenstvo za provedbu natječaja**

**Članak 6.**

Pokrajinski tajnik nadležan za poslove obrazovanja (u daljnjem tekstu: pokrajinski tajnik) formira Povjerenstvo za provedbu natječaja za dodjelu sredstava za programe i projekte u području podizanja kvalitete u području osnovnog i srednjeg obrazovanja i odgoja (u daljnjem tekstu: Povjerenstvo).

Članovi Povjerenstva dužni su potpisati izjavu da nemaju privatni interes u vezi s radom i odlučivanjem Povjerenstva, odnosno provedbom natječaja (izjava o nepostojanju sukoba interesa).

Sukob interesa postoji ako su član Povjerenstva ili članovi njegove obitelji (bračni ili izvanbračni drug, dijete ili roditelj) zaposlenici ili članovi tijela korisnika koji sudjeluje na natječaju ili bilo kojeg drugog pravnog subjekta povezanog na bilo koji način s tim korisnikom, ili u odnosu na te korisnike ima bilo koji materijalni ili nematerijalni interes, suprotan javnom interesu i to u slučajevima obiteljske povezanosti, ekonomskih interesa ili drugog zajedničkog interesa.

Član Povjerenstva potpisuje izjavu prije poduzimanja prve radnje u vezi s natječajem.

U slučaju spoznaje da se nalazi u sukobu interesa, član Povjerenstva je dužan o tome odmah obavijestiti ostale članove Povjerenstva i izuzeti se iz daljnjeg rada Povjerenstva. O rješavanju sukoba interesa Tajništvo odlučuje u svakom slučaju posebno, a kada utvrdi sukob interesa, imenovat će u Povjerenstvo novog člana kao zamjenu.

**Članak 7.**

Nakon isteka roka za podnošenje prijava, Povjerenstvo pristupa razmatranju prijava.

Povjerenstvo će rješenjem odbaciti nepotpune ili nepravilno popunjene prijave tj. prijave u kojima nisu popunjena sva obvezna polja (polja koja nisu obvezna su navedena u obrascu prijave), kao i prijave koje nisu potpisane i pečatirane i nepravodobne prijave.

Povjerenstvo će rješenjem odbaciti i nedopuštene prijave, i to:

* prijave podnesene od strane osoba koje su neovlaštene i subjekata koji nisu predviđeni natječajem;
* prijave koje se ne odnose na natječajem predviđene namjene iz članka 2. ovog Pravilnika;
* prijave koje se odnose na nabavu opreme, investicijska ulaganja ili stalne troškove i redovitu djelatnost podnositelja prijave;
* prijave podnositelja prijava koji nisu podnijeli izvješće o utrošku i korištenju dodijeljenih sredstava za prethodnu godinu, odnosno za koje se utvrdi iz izvješća da su nenamjenski utrošili ta sredstva, kao ni prijave podnositelja koji nisu izmirili obveze po prethodnim natječajima Tajništva u smislu dostavljanja fotografija ili videomaterijala kao dokaza o realiziranim aktivnostima;
* prijave podnositelja prijava koji narativno/financijsko izvješće o realizaciji programa/projekata iz prethodne godine nisu dostavili u predviđenim rokovima;
* programe, odnosno projekte čija se realizacija ne može izvršiti tijekom tekuće kalendarske, odnosno proračunske godine;
* prijave koje se odnose na nabavu opreme ili održavanje opreme koja je u funkciji realizaciji projekta, kao ni ostale kapitalne troškove.

Podnositelj prijave ima pravo podnijeti žalbu na rješenje o odbacivanju u roku od 8 dana od dana dostavljanja rješenja. Odluku o žalbi, koja mora biti obrazložena, Tajništvo donosi u roku od 15 dana od dana njezinog prijema.

**Članak 8.**

Prilikom razmatranja prijava na natječaj, Povjerenstvo će uzeti u obzir programe i projekte u području osnovnog i srednjeg obrazovanja i odgoja, koji se odnose na:

1. **Modernizaciju obrazovno-odgojnog rada**

* osuvremenjivanje nastavnog procesa putem inovativnosti i kreativnosti svih sudionika, stručno usavršavanje nastavnog kadra, medijska popularizacija obrazovanja radi isticanja dobrih primjera iz prakse i suvremenih trendova u obrazovanju

1. **Usuglašavanje obrazovanja s potrebama tržišta rada**

* unapređivanje poduzetničkog duha, razvoj praktičnih i životnih vještina;
* profesionalna orijentacija i karijerno vođenje, podizanje kvalitete stručne prakse.

1. **Njegovanje multikulturnosti/interkulturnosti i tradicije, materinskog jezika pripadnika nacionalnih manjina – nacionalnih zajednica**

* stvaranje uvjeta da se učenici pripadnici različitih nacionalnih zajednica bolje
* međusobno upoznaju kao i da steknu dodatna znanja o povijesti, kulturi i drugim
* važnim činjenicama o suživotu, jačanje međunacionalnog povjerenja.

1. **Potporu inkluzivnom obrazovanju i prevenciju ranog napuštanja formalnog obrazovanja**

* društveno uključivanje i napredovanje učenika (sa smetnjama u razvoju, specifičnim poteškoćama u učenju i učenika iz društveno osjetljivih skupina), kao i prevencija ranog napuštanja formalnog obrazovanja;
* potpora učenicima s iznimnim sposobnostima, razvoj talenata u skladu s njihovim obrazovno-odgojnim potrebama (prilagodbom načina i uvjeta rada, obogaćivanjem i proširivanjem nastavnih sadržaja, natjecanjima učenika koja nisu u organizaciji ministarstva nadležnog za područje obrazovanja (međuregionalna, međunarodna).

1. **Poticanje izvannastavnih aktivnosti**

* organizirano i stručno vođeno slobodno vrijeme učenika u izvannastavnom razdoblju i tijekom školskih raspusta putem edukativnih kampova, susreta učenika, sekcija, sportskih, znanstveno-tehničkih, kulturnih i drugih sadržaja).

**Kriteriji za dodjelu sredstava po natječaju**

**Članak 9.**

|  |  |  |
| --- | --- | --- |
| Redni broj | Kriteriji | Bodovi |
| 1. | Ciljevi i aktivnosti programa/projekta u skladu su s prioritetima natječaja; | 0-30 |
| 2. | Ciljevi programa/projekta su jasni, konkretni i ostvarivi; | 0-10 |
| 3. | Aktivnosti su realne i odgovarajuće za postizanje ciljeva; | 0-10 |
| 4. | Primijenjen je inovativni pristup u planiranju aktivnosti kojima se prenose znanja i iskustva škola i udruga građana na širu društvenu zajednicu | 0-10 |
| 6. | Vidljivost programa/projekta; | 0-10 |
| 7. | Održivost rezultata programa/projekta; | 0-10 |
| 8. | Uključenost partnerskih institucija u realizaciju programa/projekta | 0-10 |
| 9. | Dosadašnja iskustva u realizaciji programa/projekata koji doprinose unapređivanju obrazovno-odgojnog rada. | 0-10 |

**Odlučivanje o dodjeli sredstava po natječaju**

**Članak 10.**

Sukladno kriterijima definiranim u natječaju i Pravilniku, Povjerenstvo formira rang-listu podnositelja prijava, s prijedlogom za raspodjelu sredstava opredijeljenih Natječajem.

Povjerenstvo je u obvezi prijedlog raspodjele sredstava sastaviti u roku koji ne može biti dulji od 60 dana od dana isteka roka za podnošenje prijava, te ga zajedno s rang-listom dostaviti pokrajinskom tajniku na odlučivanje.

**Odlučivanje o dodjeli sredstava**

**Članak 11.**

Pokrajinski tajnik razmatra prijedlog Povjerenstva i sastavlja preliminarni prijedlog raspodjele sredstava, koji se objavljuje na mrežnoj stranici Tajništva.

Udruge građana, kao sudionice natječaja, suglasno odredbama Uredbe o sredstvima za poticanje programa ili nedostajućeg dijela sredstava za financiranje programa od javnog interesa koje realiziraju udruge („Sl. glasnik RS“, broj: 16/2018), imaju pravo prigovora, u roku od osam dana od dana objave preliminarnog prijedloga raspodjele sredstava.

O prigovoru odlučuje pokrajinski tajnik, u roku od 15 dana od dana njegovog primitka.

U roku od 30 dana od dana isteka roka za podnošenje prigovora, pokrajinski tajnik odlučuje o raspodjeli sredstava korisnicima, rješenjem.

Rješenje iz stavka 4. je konačno.

Rezultati natječaja se objavljuju na mrežnoj stranici Tajništva.

**Sklapanje ugovora**

**Članak 12.**

Obvezu dodjele sredstava Pokrajinska tajništvo preuzima na temelju ugovora, u smislu zakona kojim se uređuje proračunski sustav.

Udruge građana dužne su prije sklapanja ugovora Tajništvu dostaviti izjavu da sredstva za realizaciju odobrenog programa ili projekta nisu na drugi način već osigurana kao i izjavu o nepostojanju sukoba interesa.

**Isplata dodijeljenih sredstava**

**Članak 13.**

Dodijeljena sredstva isplaćuju se nakon sklapanja ugovora, a na temelju pojedinačnih rješenja o isplati, sukladno dinamici priljeva sredstava u proračun AP Vojvodine.

Ukoliko korisnik sredstava ne potpiše ugovor u roku koji je odredilo Tajništvo, smatrat će se da je odustao od podnesene prijave;

U slučaju da se, uslijed razloga na koje Tajništvo ne može utjecati, dodijeljena sredstva ne mogu prenijeti na račune korisnika sredstava, Tajništvo ima pravo raskinuti ugovor.

**Korištenje dodijeljenih sredstava i obveze korisnika sredstava**

**Članak 14.**

Korisnik je dužan dodijeljena sredstva koristiti namjenski i zakonito, a neutrošena sredstva vratiti u proračun AP Vojvodine.

Korisnik je u obvezi podnijeti izvješće o korištenju sredstava, najkasnije u roku od 15 (petnaest) dana od utvrđenog roka za realizaciju namjene, za koju su sredstva dodijeljena, s pripadajućom dokumentacijom koju su ovjerile odgovorne osobe.

Korisniku koji ne dostavi izvješće u propisanom roku, šalje se opomena.

Ukoliko ni nakon 8 dana od dana primitka opomene ne dostavi kompletno narativno i financijsko izvješće, korisnik je u obvezi izvršiti povrat sredstava u proračun APV i gubi pravo prijave prilikom raspisivanja sljedećeg natječaja.

Korisnik je u obvezi dobivena sredstva vratiti u proračun AP Vojvodine, ukoliko se utvrdi da se sredstva ne koriste za realizaciju namjene za koju su dodijeljena.

U slučaju sumnje da dodijeljena sredstva u pojedinim slučajevima nisu namjenski korištena, Tajništvo će pokrenuti postupak pred nadležnom proračunskom inspekcijom, radi kontrole namjenskog i zakonitog korištenja sredstava.

**Praćenje realizacije**

**Članak 15.**

U cilju praćenja realizacije programa ili projekta, Tajništvo može realizirati nadzorne posjete.

Za programe ili projekte čije trajanje je dulje od šest mjeseci i čija je vrijednost odobrenih sredstava veća od 500.000,00 dinara, kao i programe ili projekte koji traju dulje od godinu dana, Tajništvo realizira najmanje jedan nadzorni posjet tijekom trajanja programa ili projekta, odnosno najmanje jednom godišnje.

Tajništvo sastavlja izvješće o nadzornom posjetu u roku od 10 dana od dana provedenog posjeta.

**Završne odredbe**

**Članak 16.**

Ovaj Pravilnik stupa na snagu danom objave u „Službenom listu Autonomne Pokrajine Vojvodine“, a bit će postavljen i na službenoj mrežnoj stranici Pokrajinskog tajništva za obrazovanje, propise, upravu i nacionalne manjine - nacionalne zajednice.

Danom stupanja na snagu ovog Pravilnika prestaje vrijediti Pravilnik o dodjeli proračunskih sredstava Pokrajinskog tajništva za obrazovanje, propise, upravu i nacionalne manjine — nacionalne zajednice za sufinanciranje programa i projekata u području osnovnog i srednjeg obrazovanja i odgoja u Autonomnoj Pokrajini Vojvodini („Službeni list APV“, br.: 7/2023 i 5/2024).

POKRAJINSKO TAJNIŠTVO ZA OBRAZOVANJE, PROPISE, UPRAVU I

NACIONALNE MANJINE – NACIONALNE ZAJEDNICE

Broj: 000405250 2025 09427 001 001 000 001

Novi Sad, 11.2.2025. godine

POKRAJINSKI TAJNIK

Róbert Ótott